La inițiativa senatorului Eugen Pîrvulescu, consilierii județeni liberali au venit cu o propunere ce va pune capăt umilinței pe care șoferii trebuie să o îndure, atunci când se deplasează pe drumul comunal ce leagă localitatea Troianu de Peretu. Astfel, în ultima ședință de CJ, Maria Stoian a solicitat trecerea DC 41 în administrarea Consiliului Județean Teleorman, deoarece cele două unități administrativ teritoriale nu dispun de fondurile necesare pentru repararea și întreținerea respectivului tronson.

Demersul este susținut de Consiliile locale din ambele comune, iar în expunerea de motive se arată că “dată fiind starea tehnică necorespunzătoare a drumului DC 41, frecvent accesat de către agenții economici din cele două localități, aceștia au făcut numeroase solicitări în acest sens. Este demn de menționat faptul că societatiile care își desfășoară activitatea pe acest tronson de drum au creat peste 250 de locuri de muncă. Mai mult, având în vedere ponderea activității gospodarilor locului în legumicultură, Cooperativa” Unirea” Peretu este preocupată de accesarea unor surse de finanțare, în vederea construirii unui Centru de colectare, sortare si procesare a legumelor, având nevoie de o infractructură rutieră adecvată”.

Un alt argument în sprijinul proiectului a fost acela că deplasarea pe acest drum este riscantă, fiind generatoare de situații periculoase pentru fluența și siguranța circulației și, în orice moment, poate pune în pericol viața participanților la trafic.